**ปีงบประมาณ ๒๕๕๕**

**ชื่อโครงการ โครงการส่งเสริมสุขภาวะผู้สูงอายุให้อยู่ในบ้านอย่างมีความสุข และมีคุณค่า**

**(Happy Home)**

**หน่วยงานที่รับผิดชอบ ศูนย์พัฒนาการจัดสวัสดิการสังคมผู้สูงอายุบ้านบางแค**

**ผู้อำนวยการโครงการ ผู้อำนวยการศูนย์พัฒนาการจัดสวัสดิการสังคม**

**ลักษณะโครงการ โครงการต่อเนื่อง**

………………………………………………………………………………………………………………

**๑. ที่มาของความต้องการและความสำคัญของปัญหา**

**๑.๑ ที่มา**

๑.๑.๑ ความต้องการของกลุ่มผู้รับบริการสูงอายุในสถาบัน

๑.๑.๒ ความต้องการแก้ปัญหาการให้บริการด้านสุขภาพของผู้รับบริการสูงอายุในสถาบัน

๑.๑.๓ กฎ ระเบียบ ข้อบังคับตามกฎหมาย

๑.๑.๔ นโยบายการพัฒนารูปแบบและวิธีการให้บริการรูปแบบใหม่ของหน่วยงาน

**๑.๒ หลักการและเหตุผล**

**๑.๒.๑ สภาพปัญหาและความต้องการ**

ปัจจุบันสังคมไทยมีจำนวนประชากรผู้สูงอายุเพิ่มขึ้นและมีแนวโน้ม เพิ่มมากขึ้นอย่างรวดเร็ว จากการสำรวจสำมะโนครัวประชากร และการคาดประมาณประชากรของประเทศไทย ของสำนักงาน สถิติแห่งชาติและสำนักงานคณะกรรมการพัฒนาเศรษฐกิจและสังคมแห่งชาติ สถานการณ์ผู้สูงอายุไทย, ๒๕๕๑ น.๙) พบว่าจำนวนประชากรของผู้สูงอายุ เพิ่มจาก ๑.๕ ล้านคนในปี พ.ศ.๒๕๐๓ เป็นประชากร ๗.๔ ล้านคน ในปัจจุบัน และคาดว่าจะเพิ่มขึ้น ๑๗.๗ ล้านคนในปี พ.ศ.๒๕๗๓ สืบเนื่องจากความเจริญก้าวหน้าทางวิทยาศาสตร์ ทางการแพทย์และสาธารณสุขที่ดี ทำให้มีอัตราการตายลดลง ประชากรมีอายุยืนยาวขึ้น ส่งผลให้มีประชากรสูงอายุมากขึ้น ซึ่งส่งผลกระทบตามมาทั้งด้านเศรษฐกิจและสังคม ซึ่งรัฐจำเป็นต้องมีการเตรียมการรองรับผลกระทบต่างๆ จากประชากรสูงอายุที่เพิ่มขึ้น

จากสถานการณ์ของผู้สูงอายุในปัจจุบัน พบว่า มีผู้สูงอายุบางกลุ่มยังมีภาวะเสี่ยงในการดำรงชีวิตต่าง ๆ หลายประการ โดยเฉพาะ ปัญหาด้านสุขภาพตั้งแต่ระดับพื้นฐานจนถึงระดับเรื้อรังหรือทุพพลภาพ ซึ่งส่วนใหญ่เกิดจากพฤติกรรมในการดำเนินชีวิตที่ไม่เหมาะสม ส่งผลให้ไม่สามารถพึ่งพาตนเองได้จึงถูกลูกหลานหรือสมาชิกในครอบครัว ทอดทิ้ง ไม่สามารถให้การดูแลได้ เป็นต้น จึงจำเป็นต้องเข้ารับบริการสวัสดิการสังคมจากหน่วยงานของภาครัฐ ซึ่งปัจจุบันแนวโน้ม พบว่า ผู้สูงอายุที่เข้ารับบริการในศูนย์พัฒนาการจัดสวัสดิการสังคมผู้สูงอายุ ทั้ง ๑๒ แห่ง จะเป็นกลุ่มผู้สูงอายุที่ประสบปัญหาดังกล่าวข้างต้นเป็นจำนวนมาก

ดังนั้น เพื่อเป็นการรองรับสถานการณ์ที่เกิดขึ้น และเพื่อประสิทธิภาพทางการฟื้นฟูและพัฒนาศักยภาพผู้รับบริการสูงอายุให้ครบวงจรตามสุขภาวะที่ดี ทั้งด้านร่างกาย จิตใจ อารมณ์ สังคม ศูนย์พัฒนาการจัดสวัสดิการสังคมผู้สูงอายุบ้านบางแค จึงเห็นความสำคัญในการจัดสรรบริการด้านต่าง ๆ ที่หลากหลายตามความต้องการ และตามหลักวิชาการที่ควรจะเป็นตามวิชาชีพ ให้กับผู้สูงอายุเพิ่มขึ้น ทั้งนี้เพื่อให้ผู้สูงอายุดำรงชีวิตอย่างมีความสุข และมีคุณค่าในช่วงบั้นปลายของชีวิต

**๑.๒.๒ ความต้องการแก้ปัญหาหรือการดําเนินภารกิจโดยส่วนราชการ**

ปัจจุบันศูนย์พัฒนาการจัดสวัสดิการสังคมผู้สูงอายุ ได้มีการจัดแบ่งกลุ่มในการดูแลและให้บริการแก่ผู้รับบริการสูงอายุ เพื่อให้เป็นไปตามมาตรฐานการจัดบริการสำหรับผู้สูงอายุ โดยเครื่องมือประเมินสมรรถภาพในเชิงปฏิบัติ:ดัชนีบาร์เธล เอดีแอล (Barthel ADL index) เป็น ๓ กลุ่ม คือ

กลุ่ม A ให้การดูแลระดับเบา เพราะอยู่ในภาวการณ์พึ่งพาบุคคลอื่นต่ำ

กลุ่ม B ให้การดูแลอย่างพอประมาณ เพราะอยู่ในภาวการณ์พึ่งพาบุคคลอื่นปานกลาง

กลุ่ม C ให้การดูแลทั้งหมดอย่างใกล้ชิด เพราะอยู่ในภาวะพึ่งพาบุคคลอื่นสูง

ดังนั้น จึงถือเป็นการพัฒนารูปแบบการปฏิบัติงานของทีมสหวิชาชีพ และเจ้าหน้าที่ ทุกคนในศูนย์พัฒนาการจัดสวัสดิการสังคมผู้สูงอายุบ้านบางแค ต้องเกิดความตระหนัก และให้ความสำคัญต่อการดำเนินงานเชิงประสิทธิภาพทางการฟื้นฟู และพัฒนาศักยภาพผู้รับบริการสูงอายุให้ครบวงจรทุกด้าน ตามหลักวิชาการ และความต้องการของผู้รับบริการสูงอายุอย่างเหมาะสม

**๑.๒.๓ ความจําเป็นเร่งด่วนและความสําคัญ**

เพื่อพัฒนาคุณภาพชีวิตผู้สูงอายุให้ครบวงจรทุกด้าน และดำรงชีวิตอยู่อย่างมีศักดิ์ศรีและคุณค่า ในช่วงบั้นปลายของชีวิตภายในบ้านหลังสุดท้าย

**๑.๒.๔ กฎ ระเบียบ และขอบังคับตามกฎหมายที่เกี่ยวของ**

(๑) รัฐธรรมนูญแห่งราชอาณาจักรไทย ปี ๒๕๕๐

- มาตรา ๘๐ ต้องสงเคราะห์และจัดสวัสดิการให้แก่ผู้สูงอายุ ให้มีคุณภาพชีวิตที่ดีขึ้นและพึ่งตนเองได้

(๒) แผนผู้สูงอายุแห่งชาติ(ฉบับที่๒) พ.ศ. ๒๕๔๕ – ๒๕๖๔ เห็นถึงความสำคัญของประชากรวัยสูงอายุในฐานะที่เป็นผู้ให้ของสังคม เพื่อให้ผู้สูงอายุอยู่อย่างมีความสุขในช่วงท้ายของชีวิตในอนาคตทางสังคมที่ต้องการความรัก ความเข้าใจ ความเอื้ออาทรจากคนรอบข้าง

**๑.๒.๕ นโยบายพัฒนาของภาครัฐและแผนพัฒนาของหนวยงานที่เกี่ยวของ**

(๑) แผนปฏิบัติราชการ ๔ ปี (พ.ศ. ๒๕๕๑ – ๒๕๕๔) กระทรวงการพัฒนาสังคมและความมั่นคงของมนุษย์ ยุทธศาสตร์ที่ ๑ การพัฒนาสวัสดิการสังคมและสร้างความมั่นคงในการดำรงชีวิต กลยุทธ์ : พัฒนากลไกและระบบบริหารจัดการสังคมผู้สูงอายุอย่างครบวงจร

**๒. วัตถุประสงค์**

๒.๑ เพื่อส่งเสริมให้ผู้รับบริการสูงอายุเข้ามามีส่วนร่วมในการรับบริการอย่างครบวงจรตามสุขภาวะที่ดี ทั้งด้านร่างกาย จิตใจ อารมณ์ สังคม

๒.๒ เพื่อเพิ่มความสามารถผู้รับบริการสูงอายุในการพึ่งพาตนเอง จากการสร้างสุขภาวะที่ดี ทั้งด้านร่างกาย จิตใจ อารมณ์ สังคม

**๓. กลุ่มเป้าหมาย**

ผู้รับบริการสูงอายุ ภายในศูนย์พัฒนาการจัดสวัสดิการสังคมผู้สูงอายุบ้านบางแค ประเภท

กลุ่ม B ที่มีภาวการณ์พึ่งพาบุคคลอื่นปานกลาง โดยมีการพัฒนาไปเป็น

กลุ่ม A ที่มีภาวการณ์พึ่งพาบุคคลอื่นต่ำ

**๔. พื้นที่ดำเนินการ**

หน่วยงานศูนย์พัฒนาการจัดสวัสดิการสังคมผู้สูงอายุบ้านบางแค

**๕. ขั้นตอนการดำเนินงาน**

๕.๑ จัดประชุมชี้แจงแนวทางการดำเนินงานในรอบปีงบประมาณ

๕.๒ ทีมสหวิชาชีพและเจ้าหน้าที่ประเมินผู้สูงอายุในด้านสุขภาวะทางร่างกาย จิตใจ อารมณ์ สังคม และคัดเลือกผู้สูงอายุกลุ่ม B เข้าร่วมโครงการ

๕.๓ ประสานผู้เชี่ยวชาญฟื้นฟูสุขภาวะ

๕.๔ ดำเนินการตามโปรแกรมฟื้นฟูสุขภาวะ (โปรแกรมระยะสั้น/ระยะยาว) จำนวน ๑๑ โปรแกรม ดังนี้

|  |  |  |
| --- | --- | --- |
|  | **ด้านร่างกาย** |  |
|  | โปรแกรมกายภาพบำบัด |  |
|  | * การรักษาด้วยเครื่องไฟฟ้า | รักษาผู้สูงอายุตามอาการด้วยเครื่องไฟฟ้าที่มีประสิทธิภาพและทันสมัยเหมาะแก่การฟื้นฟูสมรรถภาพทางกาย |
|  | * การออกกำลังกาย | ให้ผู้สูงอายุออกกำลังกายกลุ่มด้วย CD และเครื่องมือบำบัดทางกายภาพทั่วไป |
|  | * การฟื้นฟูและพัฒนาสมรรถภาพ   (Snoezelen room) | ฟื้นฟูสมรรถภาพรายบุคคลด้านประสาทสัมผัสทั้ง ๗ และเพิ่มความแข็งแรง ของร่างกาย พร้อมผ่อนคลาย |
|  | โปรแกรมส่งเสริมและรักษาสุขภาพ | ให้ความรู้ในด้านการดูแลสุขภาพตนเองของผู้สูงอายุ เรื่องโรคต่างๆที่พบในผู้สูงอายุ รายบุคคล รวมทั้งมีการพูดคุยแลกเปลี่ยนความคิดเห็นในการดูแลตนเองของผู้สูงอายุในกลุ่ม |
|  | โปรแกรมโภชนบำบัด | ให้ความรู้ด้านโภชนาการต่างๆ เช่น ความหมายของโภชนบำบัด โภชนบัญญัติ ๙ ประการ อาหารสำหรับโรค อาหารสมุนไพร มารยาทในการรับประทานอาหาร เป็นต้น และการสาธิตการประกอบอาหารเพื่อสุขภาพรับประทานร่วมกัน |
|  | โปรแกรมนวดผ่อนคลายกล้ามเนื้อ | ให้ผู้สูงอายุได้รับการนวดแผนไทย เพื่อผ่อนคลายและบรรเทาความเมื่อยล้า ความเครียด เป็นต้น |
|  | โปรแกรมแอโรบิคในน้ำ | ให้ผู้สูงอายุได้ขยับร่างกายในน้ำ ให้กล้ามเนื้อมีการทำงานต่อเนื่องทุกสัดส่วน ครั้งละ ๑ ชั่วโมง |
|  | **ด้านจิตใจและอารมณ์** |  |
|  | โปรแกรมสปาจิต | ให้ผู้สูงอายุได้ฝึกสมาธิแนวพุทธศาสน์ และฝึกการผ่อนคลายกล้ามเนื้อในส่วนต่างๆของร่างกายโดยการฟังจากการเปิด CD และทำตาม |
|  | โปรแกรมฟื้นฟูและพัฒนาสมรรถภาพ  (Snoezelen room) | ฟื้นฟูผู้สูงอายุที่มีปัญหาด้านสมองและจิตใจ ด้วยเครื่องมือทันสมัยที่มีระบบกระตุ้นโดยตรง |
|  | **ด้านสังคม** |  |
|  | โปรแกรมศิลปะบำบัด | ให้ผู้สูงอายุเรียนรู้งานศิลปะแขนงต่าง ๆ พร้อมฝึกปฏิบัติงานศิลปะทั้งการวาด การปั้น ฯลฯ ที่เหมาะสม และนำผลงานศิลปะมาจัดแสดง |
|  | โปรแกรมอาชีวบำบัด | ให้ผู้สูงอายุได้ทักษะพื้นฐาน ด้านงานฝีมือที่เหมาะสมสำหรับผู้สูงอายุ |
|  | โปรแกรมท่องเที่ยวเชิงสุขภาพ | จัดผู้สูงอายุเดินทางท่องเที่ยวในแหล่งท่องเที่ยวทางธรรมชาติและวัฒนธรรม เพื่อเรียนรู้วิถีชีวิตและพักผ่อนหย่อนใจ และทำกิจกรรมส่งเสริมสุขภาพและ / หรือการบำบัดรักษาฟื้นฟูสุขภาพ เช่น การรับ การออกกำลังกายอย่างถูกวิธี การนวด / อบ / ประคบสมุนไพร การรักษาพยาบาล และอื่น ๆ |
|  | **ด้านจิตวิญญาณ** |  |
|  | โปรแกรมการสร้างคุณค่าในตนเอง | ให้ความรู้ผ่านเรื่องราว การสร้างคุณค่าในรูปแบบต่าง ๆ และวิเคราะห์ร่วมกัน และสรุปรูปแบบการจัดกิจกรรมสร้างคุณค่าร่วมกัน/การจัดกิจกรรมด้านการสร้างคุณค่าทางจิตใจในรูปแบบต่าง ๆ |

๕.๕ ติดตาม/ประเมินผลผู้เข้าร่วมโครงการ

**๖. งบประมาณ (ต.ค. ๒๕๕๔ – ก.ย.๒๕๕๕)**

ผู้มีจิตศรัทธาทั่วไป จำนวน ๒๕๙,๐๐๐ บาท ประกอบด้วย

| **ที่** | **โปรแกรม** | **รายละเอียดค่าใช้จ่าย** | **จำนวนเงิน(บาท)** |
| --- | --- | --- | --- |
|  | **ด้านร่างกาย** |  |  |
|  | กายภาพบำบัด |  |  |
|  | * การรักษาด้วยเครื่องไฟฟ้า | อุปกรณ์ในการรักษาด้วยเครื่องไฟฟ้า | ๑๐,๐๐๐ |
|  | * การออกกำลังกาย |  | - |
|  | * การฟื้นฟูและพัฒนาสมรรถภาพ | อุปกรณ์ในการฟื้นฟูและพัฒนาสมรรถภาพ | ๑๐,๐๐๐ |
|  | ส่งเสริมและรักษาสุขภาพ | อุปกรณ์ในการถ่ายทอดความรู้/เชิญวิทยากรบรรยายสุขภาพ | ๕,๐๐๐ |
|  | โภชนบำบัด | อุปกรณ์ในการสาธิตการประกอบอาหารเพื่อสุขภาพ ครั้งละ ๕๐๐ บาท เดือนละ ๔ ครั้ง | ๒๔,๐๐๐ |
|  | นวดผ่อนคลายกล้ามเนื้อ | ค่าตอบแทนครูนวดครั้งละ ๒ คน ๆ ละ ๕๐๐ บาท เดือนละ ๔ ครั้ง | ๔๘,๐๐๐ |
|  | แอโรบิคในน้ำ | ค่าตอบแทนวิทยากรดูแลการเต้นแอโรบิคในน้ำครั้งละ ๑,๐๐๐ บาท เดือนละ ๔ ครั้ง | ๔๘,๐๐๐ |
|  | **ด้านจิตใจและอารมณ์** |  |  |
|  | สปาจิต |  | - |
|  | ฟื้นฟูและพัฒนาสมรรถภาพ  (Snoezelen room) |  | - |
|  | **ด้านสังคม** |  |  |
|  | ศิลปะบำบัด | อุปกรณ์ในการจัดทำศิลปะบำบัด ครั้งละ ๕๐๐ บาท เดือนละ ๔ ครั้ง | ๒๔,๐๐๐ |
|  | อาชีวบำบัด | อุปกรณ์ในการจัดทำชิ้นงานอาชีวบำบัด ครั้งละ ๕๐๐ บาท เดือนละ ๔ ครั้ง | ๒๔,๐๐๐ |
|  | ท่องเที่ยวเชิงสุขภาพ | ค่าเดินทางในการท่องเที่ยวเชิงสุขภาพภายนอกบ้านบางแค ครั้งละ ๕,๐๐๐ บาท | ๖๐,๐๐๐ |
|  | **ด้านจิตวิญญาณ** |  |  |
|  | การสร้างคุณค่าในตนเอง | ค่าตอบแทนวิทยากรในการจัดกิจกรรมสร้างคุณค่าในตนเอง ครั้งละ ๕๐๐ บาท เดือนละ ๑ ครั้ง | ๖,๐๐๐ |

**๗. ผลผลิตของโครงการ**

จำนวนของผู้รับบริการสูงอายุ กลุ่ม B ที่เข้าร่วมโครงการ

**๘. ผลลัทธ์ของโครงการ**

ผู้รับบริการสูงอายุเกิดความพึงพอใจในการเข้าร่วมโครงการ

ผู้รับบริการสูงอายุเกิดการพึ่งพาตนเอง จากการสร้างสุขภาวะที่ดี

ผู้รับบริการสูงอายุมีความสุข และเห็นถึงคุณค่าในตนเองเพิ่มขึ้น

**๙. ตัวชี้วัด**

|  |  |  |
| --- | --- | --- |
| **ประเภท** | **รายละเอียด** | **ค่าเป้าหมาย** |
| ๑. ตัวชี้วัดเชิงปริมาณ | จำนวนผู้รับบริการสูงอายุ กลุ่ม B ที่เข้าร่วมโครงการ | ๗๐ คน |
| ๒. ตัวชี้วัดเชิงคุณภาพ | จำนวนผู้รับบริการสูงอายุ กลุ่ม B ที่เข้าร่วมโครงการ เกิดการพัฒนาสุขภาวะที่ดีทั้งด้านร่างกาย จิตใจ อารมณ์ สังคม | ร้อยละ ๗๐ |

**๑๐. ความสอดคล้องในมิติเชิงยุทธศาสตร์**

* + - **ความสอดคล้องกับยุทธศาสตรระดับกรมพัฒนาสังคมและสวัสดิการ**
    - [แผนปฏิบัติราชการ ๔ ปี พ.ศ.๒๕๕๒-๒๕๕๕ กรมพัฒนาสังคมและสวัสดิการ](http://www.dsdw.in.th/downloads/dsdw_law/plan-4.pdf) ประเด็นยุทธศาสตร์ที่ ๒ การเสริมสร้างศักยภาพในการดำรงชีวิตแก่กลุ่มเป้าหมาย กลยุทธ์: ส่งเสริมและจัดบริการสวัสดิการสังคมแก่ประชากรเป้าหมาย ส่งเสริมและพัฒนาศักยภาพการดำรงชีวิตแก่ประชากรเป้าหมาย
    - **ความสอดคลองกับยุทธศาสตรระดับหน่วยงาน**
    - ประเด็นยุทธศาสตร์ การเสริมสร้างศักยภาพในการดำรงชีวิตแก่กลุ่มเป้าหมายกลุ่มเป้าหมายในสถาบันได้รับการพัฒนาตามเกณฑ์ที่กำหนด

**๑๑. การติดตามและประเมินผล**

๑๑.๑.๑ รายงานผลการดำเนินงานพร้อมภาพถ่ายกิจกรรมตามโครงการ

๑๑.๑.๒ การประเมินผลโดยใช้แบบสอบถาม จากกลุ่มผู้เข้าร่วมกิจกรรม

**๑๒. ผลที่คาดว่าจะได้รับ**

๑๒.๑.๑ กลุ่มผู้รับบริการสูงอายุ ได้รับการส่งเสริมสุขภาวะทุกด้านอย่างครบวงจร

๑๒.๑.๒ กลุ่มผู้รับบริการสูงอายุ เกิดความพึงพอใจ ที่สุขภาวะทุกด้านคงสภาพเดิมหรือมีการเสื่อมถอยช้าลง

๑๒.๑.๓ กลุ่มผู้รับบริการสูงอายุ เกิดการพึ่งพาตนเอง จากการสร้างสุขภาวะที่ดี ส่งผลให้อยู่อย่างมีความสุขและเห็นคุณค่าของตนเองเพิ่มขึ้น

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***